রামচরণ-কিয়ারার ‘গেমচেঞ্জার’ ছবির গানের শুটিংয়ে ব্যয় আকাশ ছোঁয়া

কলকাতা: রামচরণ-কিয়ারার (RamCharan-Kiara) ‘গেম চেঞ্জার’ মুক্তির আগেই কোটি কোটি টাকার ব্যবসার চমক দিয়েছিল। আগামী ১০ জানুয়ারি প্যান ইন্ডিয়া রিলিজ করবে এই পলিটিক্যাল অ্যাকশন ড্রামা ছবি। প্রসঙ্গত, ২০২১ সালের শেষের দিক থেকে এই ছবি আলোচনায় এসেছে। বেশ বড় বাজেটের এই ছবিতে একজন শর্ট টেম্পার চরিত্রে দেখা যাবে রামচরনকে। তারই বিপরীতে থাকবেন কিয়ারা আদবানী। এস শংকর নির্মিত এই ছবির বাজেট প্রায় সাড়ে চারশ কোটি টাকা।

ছবির পাঁচটি গানের মধ্যে চারটির লিরিক্যাল ভিডিও ইতিমধ্যেই মুক্তি পেয়েছে। চলচ্চিত্র প্রেমিদের গানগুলি যথেষ্ট পছন্দ হয়েছে। জানা যাচ্ছে এই পাঁচটি গান চিত্রায়িত করতে প্রায় ৭৫ কোটি টাকা খরচা হয়েছে।
ছবির ‘জারাগাদি…’ শিরোনামের গানটি সবচেয়ে বেশি আলোড়ণ তুলেছে। ট্রাডিশনাল পোশাকে এই গানের সঙ্গে নাচতে দেখা গেছে রামচরণ ও কিয়ারাকে। বিশেষ একটি সেট নির্মাণ করা হয়েছিল তা ক্যামেরাবন্দি করার জন্য। প্রভু দেবার কোরিওগ্রাফিতে ১৩ দিন ধরে এই গানটির শুটিং চলেছে। গানটি গেয়েছেন সুনিধি চৌহান ও দালের মেহেন্দি। এই গানে সহযোগী নৃত্যশিল্পীর সংখ্যা ছিল ৬০০ জনেরও বেশি।

আরও পড়ুন: বছরের প্রথম দিনেও ‘পুষ্পা’ দৌড়ে অনেক এগিয়ে

এছাড়াও রোমান্টিক গান ‘নানা হায়রানা’র শুটিংয়ে ইনফ্রারেড ক্যামেরা ব্যবহার করে পরাবাস্তব দৃশ্যের রচনা করা হয়েছিল। শ্রেয়া ঘোষাল ও কার্তিকের গাওয়া এই গানটি শুট করতেও প্রায় এক সপ্তাহ সময় লেগেছিল।
এছাড়া ‘র ম্যাচা ম্যাচা’গানটির কোরিওগ্রাফের দায়িত্বে ছিলেন গণেশ আচার্য। অন্ধ্রপ্রদেশ,ওড়িশা, কর্ণাটক এবং ঝাড়খণ্ডের মতো অঞ্চলের বিভিন্ন ঐতিহ্যবাহী নৃত্য পরিবেশন করা হয়েছে এই গানের সঙ্গে।
কোভিডের দ্বিতীয় ঢেউয়ের সময় ‘গেম চেঞ্জার’ এর ঢপ শিরোনামে আরেকটি গান শুট করা হয়েছিল প্রায় ১০০ রুশ নৃত্যশিল্পীকে নিয়ে। তিনটি জমকালো সেটে এই গানটি ক্যামেরাবন্দি হয়। গানটির পোশাক ডিজাইন করেছিলেন ডিজাইনার মনীশ মালহোত্রা। ছবিটি মুক্তি পেলে প্রেক্ষাগৃহে গিয়ে দর্শকরা আরও একটি গান পর্দায় দেখতে পাবেন।

অন্য খবর দেখুন